Kedves Barátaink!

Mi már nagyon készülünk arra, hogy a Pünkösdöt Veletek tölthessük, legalábbis minél többekkel Közületek.

Az elmúlt napokban lett néhány nagyon örömteli fejlemény:
-	Elvállalta négy nagykőrösi főiskolás lány a gyerekvigyázást. Rajtuk kívül is lesz néhány besegítő falubeli kislány. (Tibor+Réka ötlete volt a főiskola, köszönjük!)
-	Ma Tamás mégsem ütközött frontálisan egy Ladával, amikor egy kamion szándékosan nem engedte be maga elé egy kényelmes előzés befejeztével, azt hiszem ez is feltétele volt a hétvége jó hangulatának, csak ezt ma reggelig nem tudtuk.
-	Ha minden jól megy, ma estétől megtekinthetőek a fekedi szálláshelyről, a falu macskáiról és egyéb nevezetességekről készült képek a www.mustarmag.hu/feked/feked.htm oldalon. Hátha látható, mi fogott meg bennünket ebben a faluban.
-	Tegnap kaptam egy üzenetet, hogy egy jólelkű vállalkozó 250.000 Ft-tal támogatja a családos programokat, azaz a pünkösdi hétvégét és a nyári tábort. Tehát számítsatok úgy, hogy akinek ez segítség, ebből lehet kérni. Sőt kérni sem kell, mert idén egy perselyt fogunk kitenni, amibe ki-mennyit-tud/gondol alapon lehet a szállás és étkezés díját betenni.
-	A püspökség lemondta a templom festését, tehát mégis tarthatjuk ott az istentiszteletet.
-	Kérdeztem a harangozó Lizi nénit, elmehetünk-e sok gyerekkel vasárnap misére. Mondtam, hogy nagyon sok és nagyon hangos gyerek lesz. „Annyira?” – kérdezte Lizi néni. Mindenre fal akartam készíteni, úgyhogy mondtam, hogy annál is rosszabbak. „Hát – hangzott a válasz -, ha nagyon szaladgálnak meg kiabálnak, legfeljebb a hátsó sorba ülnek velük.” Ez nekem nagyon jól esett. ((az, hogy nem úgy folytatta, hogy akkor kiviszik))
-	Egy falusi asszony elvállalta, hogy főz nekünk.
-	Lillával beszélgettünk egy nagyot, ők is készülnek!
-	és végül, de nem utolsó sorban: Sok terv és álmodozás után sikerült jól szálló papírsárkányt készítenünk, amit ma ki is próbált Tamás + Fülöp Fekeden! A domboldalakat kifejezetten sárkányeregetés céljára tervezhették, annyira ideálisak.

Nagyon örülnék annak, ha azok, akik még nem tudtak eddig előleget fizetni, ezt mielőbb megtennék. 10.000 Ft-ot kérünk. Aki adóigazolást szeretne kérni, az előleget az alapítvány számlájára utalja: 10700354-43379408-51100005, és tüntesse fel közleményben az adószámát. FONTOS!!! a közleményben ezen kívül az legyen, hogy TÁMOGATÁS.
Aki nem kér igazolást, azt kérem, hogy a magán számlánkra utalja: 10700354-13318709-51100005. (Akivel találkozunk, készpénzben is ideadhatja.)
Mostanra véglegesedtek a kö… (itt felébredt Menyhért  és voltunk az Éber-házban és Tamás cenzúrázta az eddigieket.)…vetkezők.

Azok kedvéért, akik a pontokba szedett konkrétumokat szeretik:

1.	Helyszín: 	Feked (vendégház és panzió)

2.	Időpont: 	2007. május 25. péntek délutántól
2007. május 28. hétfő (Pünkösd) délutánig 

3.	Vendégek:	Kozek András közgazdász és Kozek Lilla pszichológus 
(ötgyermekes szülők)

4.	Téma: 	Keresztyén (nagy)család Magyarországon napjainkban 

5.	Program:	Lesz beszélgetés, játék, éneklés, virrasztás, istentisztelet, játék, 
bábozás, kirándulás, sárkányeregetés, elmélkedés és még ki tudja, mi minden

6.	Költségek: 	Felnőtt: 7800 Ft (szállás 1500/éj, étkezés 1100/nap)
10 év feletti gyerek 6150 Ft (szállás 1500/éj, étkezés 550/nap)
6-10 éves gyerek: 3900 Ft (szállás 750/éj, étkezés 550/nap
2-6 éves gyerek: 1650 Ft (szállás 0, étkezés 550/nap)
0-2 éves gyerek: ingyen

Ezen felül családonként 3500 Ft közös költség (gyerekvigyázók, főző néni, kultúrház-bérlet)
	
Ezek a kifizetendő költségek. Szeretném még egyszer hangsúlyozni, hogy a 250.000 Ft-os támogatásnak köszönhetően lehet ennél lényegesen kevesebbért is jönni!!

7.	Résztvevők: Barta (e), Bíró(e), Dornbach(e), Grósz, Jámbor, Kamenár(?), Kollár(e), Laki, Mészáros (e), Osváth, Peck(?), Anitáék Erzsébetről(e), Pohankovics (e), Polyák Rádi és Szatmári(?) család, akik jelezték, hogy jönnek. 
Akinek a nevénél szerepel (e), tőlük előleget is kaptunk. 

Nagyon-nagyon szépen de már egyre türelmetlenebbül kérem, hogy 
o	aki eldöntötte, hogy jön, mielőbb fizessen valamennyit, mert muszáj megrendelnünk az ebédeket és véglegesre foglalni a szállást.
o	aki még nem döntött, sürgősen döntsön úgy, hogy jön, majd olvassa el a fenti pontot

A legvégső határidő május 1. Eddig lehet jelentkezni!

Sok írni valóm volna, de nem akarok tintával és tollal írni néked: Hanem reménylem, hogy csakhamar meglátlak téged és szemtől szembe beszélhetünk. 3 Jn,13-14

Várunk Benneteket nagy szeretettel Fekedre Pünkösdkor!

Eszter